Københavns Byret har idømt to mænd henholdsvis otte og ni måneders ubetinget fængsel for blandt andet vold.

Det koster en 38-årig mand og en 18-årig mand henholdsvis ni og otte måneders ubetinget fængsel for blandt andet vold mod politiet i forbindelse med optøjerne ved en demonstration på Nørrebro i København 14. april.

Begge er også dømt for grov forstyrrelse af ro og orden på et offentligt sted.

Det har Københavns Byret onsdag besluttet.

- Begge er dømt efter anklageskriftet, siger anklager Kasper Sørensen.

Demonstrationen på Nørrebro blev afholdt af stifter af det islamkritiske parti Stram Kurs, Rasmus Paludan.

Kastede sted eller lignende

Den 18-årige var på gerningstidspunktet 17 år, da han medvirkede i volden sammen med en gruppe andre personer.

Derfor er dennes straf lavere end den 38-åriges, fortæller Kasper Sørensen.

- Retten havde foretaget en helt konkret vurdering i denne situation på baggrund af personens alder, da rammen for denne type af kriminalitet normalt ligger på et års fængsel, siger anklageren.

I anklageskrifterne, som Ritzau har fået aktindsigt i, fremgår det, at de to dømte sammen med en række andre personer blandt andet har kastet sten og andre genstande efter politiet, der forsøgte at holde orden på stedet.

I anklageskriftet om den 38-årige fremgår det, at en politibetjent kom til skade, da vedkommende blev ramt af en brosten og noget glas på halsen.

Demonstrationen medførte en del optøjer, hvor en gruppe personer kastede forskellige genstande mod ordensmagten og satte ild til containere.

Politiet måtte bruge tåregas.

Teenager dømt

I forbindelse med optøjerne blev to personer i juni og juli dømt for vold.

En 17-årig dreng fik otte måneders ubetinget fængsel samt en advarsel i medfør af udlændingeloven for blandt andet vold mod tjenestemand, mens en 26-årig mand blev idømt et års ubetinget fængsel for samme.

Urolighederne opstod, efter at Rasmus Paludan havde afholdt demonstration på Blågårds Plads i København.

Adskillige personer blev anholdt i forbindelse med optøjerne, men flere blev efterfølgende løsladt igen.